Diari Oficial de la Generalitat Valenciana


Sumari del DOGV 115, del 04-08-1983 (1983/802355)

LLEI 1/1983, de 28 de juliol, de Pressupostos de la Generalitat Valenciana per a 1983.
--------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/l/1983/07/28/1/dof/vci/html**

### Dades del document

Número de DOGV
:   115

Data del DOGV
:   04-08-1983

Secció del DOGV
:   DISPOSICIONS GENERALS

Número del document
:   1983/802355


Data del document
:   28-07-1983

Organisme emissor
:   Corts Valencianes

Tipus de document
:   Llei

Anàlisi jurídica

Llei 1/1983, de 28 de juliol, de Presupostos de la Generalitat Valenciana per a 1983.  
Sia notori i manifest a tots els ciutadans que les Corts Valencianes han aprovat i jo, d'acort amb el que estableix la Constitució i l'Estatut d'Autonomia,   
En nom del Rey promulgue la següent Llei:   
PREAMBUL  
La Llei de Pressupostos de la Generalitat Valenciana constitueix l'instrument normatiu bàsic que, en l'àmbit financer, regirà l'acció de govern de la nostra Comunitat. Representa l'expressió xifrada i sistemàtica de les obligacions que poden assumir-se i dels drets i els ingressos que previsiblement poden obtenir-se durant el període pressupostari al qual estén la vigència.   
Aquesta Llei, que suposa una de les manifestacions més importants del poble valencià a través de les Corts, després de l'abolició de les nostres institucions pel Decret de Nova Planta, se singularitza formalment per tres notes bàsiques.   
En primer lloc, perquè, com que no està aprovada la llei reguladora de la Hisenda Pública de la Generalitat Valenciana, han hagut de ser incorporats en aquest text els principis bàsics que regeixen l'activitat pressupostària, l'encaix natural dels quals és la referida llei marc. Aquesta norma, que serà enviada en aquest mateix exercici pel Consell a les Corts Valencianes, possibilitarà l'adaptació del nostre ordenament pressupostari als principis recollits en la Llei 11/1979, de 4 de gener, i en les Lleis Orgàniques 8/1980, de 22 de setembre i 5/1982, d?1 de juliol, per les quals, respectivament, s'aproven la Llei General Pressupostària, la Llei de Finançament de les Comunitats Autònomes i l'Estatut d'Autonomia de la nostra Comunitat.   
En segon lloc, aquesta Llei ha hagut d'incorporar els mecanismes normatius necessaris per a regular harmoniosament la incorporació gradual dels traspassos de competències de la Generalitat, prevenint i ordenant els efectes que en l'àmbit financer es produiran a conseqüència de tot això i propiciant que el procés es desenvolupe segons les previsions contingudes en el nostre Estatut d'Autonomia. Referent a açò, cal destacar que no sols ha calgut regularirzar l'activitat financera ja realitzada durant el període transcorregut d'enguany, sinó que han hagut de preveure?s els efectes futurs derivats del ja esmentat traspàs de competències que completara la construcció de l'Estat de les Autonomies.   
En tercer lloc, la Llei de Pressupostos de la Generalitat Valenciana per a 1983 adquireix una poderosa singularitat perquè serà, quasi segurament, l'única llei pressupostària que estendrà la vigència a un període en què els mecanismes bàsics de finançament de la Generalitat no han desplegat encara l'eficàcia plena. Per aquest motiu, la present llei circumscriu les seues previsions normatives a les taxes. No s?hi contempla el percentatge de participació en la recaptació per impostos estatals, a conseqüència de no haver entrat en vigor la cessió de tributs -fet que, previsiblement, es produirà amb efectes d?1 de gener pròxim. No s?hi contempla tampoc la participació provinent del Fons de Compensació Interterritorial, per mancar, amb data 31 de desembre de 1982, de competències materials en l?àmbit de la inversió pública, competències que sí que seran assumides amb anterioritat a l'inici del pròxim període pressupostari.   
En definitiva, aquesta llei es configura com el marc regulador de l'activitat financera de la Generalitat Valenciana, que correspon a la primera fase del període transitori al qual fa referència la disposició transitòria cinquena de l'Estatut d'Autonomia.   
Malgrat l'existència dels condicionaments ressenyats, aquesta llei tracta d'aconseguir els máxims objectius possibles, potenciant fins al límit els mecanismes de decisió autònoms. Aquests objectius són, bàsicament, els següents:   
1. Establir el marc normatiu bàsic a través del qual l'acció de govern i les actuacions administratives s'adeqüen a les previsions i les dotacions financeres, sense la consignació de les quals tal activitat és, jurídicament, d'impossible concreció.   
2. Facilitar l'assumpció rigurosa i eficaç dels traspassos de competències, incorporant-los al Pressupost de la Generalitat, i propiciar alhora la reorganització administrativa adient a l'efecte de millorar la prestació dels serveis públics que li són encomanats.   
3. Possibilitar l'entrada en vigor del sistema de finançament bàsic de la Comunitat Autònoma previst en el títol V de l'Estatut d'Autonomia.   
4. Garantir l'agilitat en l'execució del pressupost, de forma que permeta tant la millora en el funcionament dels serveis com la transparència pública en la gestió i una òptima assignació dels recursos públics, amb la finalitat última de facilitar al poble valencià, a través del control parlamentari corresponent, la possibilitat d'un control exhaustiu i rigorós de la destinació dels fons públics.   
Ateses les consideracions precedents, a proposta del Consell i amb la prèvia i preceptiva deliberació de les corts Valencianes, en nom del Rei promulgue la següent:   
LLEI DE PRESSUPOSTOS  
DE LA GENERALITAT VALENCIANA PER A 1983  
Dels crédits i llurs modificacions  
Article primer.   
S'aprova el Pressupost de la Generalitat Valenciana per a l'exercici econòmic de mil nou-cents vuitanta-tres, en l'estat lletra A, de Despeses, del qual es concedeixen els crèdits necessaris per atendre el compliment de llurs obligacions per un import de vint-i-quatre mil nou-cents setanta-nou milions tres-centes noranta-cinc mil nou-centes quaranta pessetes.   
Les estimacions dels drets econòmics a liquidar durant l?exercici es detallen en l'estat lletra B, d?Ingressos, per un import total de vint-i-quatre mil nou-cents setanta-nou milions tres-centes noranta-cinc mil nou -cents quaranta pessetes.   
Article segon.   
1. Amb càrrec als crèdits de l'Estat de Despeses, només poden contraure?s obligacions derivades d'adquisicions, obres, serveis i d'altres prestacions o despeses en general, autoritzades entre l?1 de gener i el 31 de desembre de 1983.   
Article tercer.   
1. Els crèdits consignats en l'Estat de Despeses tenen caràcter limitatiu. Conseqüentment, no es poden adquirir compromissos per una quantia superior als imports.   
2. Es consideren ampliables fins a una quantitat igual a les obligacions, el reconeixement de les quals siga preceptiu, amb el compliment previ de les formalitats legalment establertes o que s'establesquen, els crèdits que es detallen seguidament:   
a) La indemnització per residència a què tinga dret el personal en els punts en què s'haja reconegut aquest dret, d'acord amb la legislació vigent.  
b) Les quotes de la Seguretat Social i el complement familiar, d'acord amb els preceptes en vigor, així com l'aportació de la Generalitat al règim de previsió social dels funcionaris públics, adscrits o traspassats a aquesta.   
c) Els triennis derivats del còmput del temps de serveis realment prestats a l'Administració.  
d) Els crèdits destinats al pagament del personal quan necessiten ser incrementats com a conseqüència d'elevacions salarials, disposades durant l'exercici o en exercicis anteriors per modificació del salari mínim interprofessional, o vinguen imposats integrats en els respectius pressupostos.   
e) Els crèdits la quantia dels quals siga modulada per la recaptació obtinguda en taxes o excensions parafiscals que doten conceptes integrats en els pressupostos respectius.   
3. Tenen, també, la condició d'ampliables els crèdits afectats per transferències de cabals corresponents a serveis traspassats des de l'Administració Central. En el benentés que aquests generaran crèdits pressupostaris, d'acord amb llur naturalesa, des del moment en que entre en vigor l'acord de transferències corresponent i per les quanties que continga.   
Article quart.   
El Consell, a proposta del Conseller d'Hisenda, pot autoritzar les transferències de crèdits següents:   
a) Les que siguen necessàries entre els crèdits de serveis traspassats per l'Administració Central, llevat dels destinats a despeses de personal i a la concessió de subvencions nominatives.  
b) Entre els diferents conceptes pressupostaris, amb les limitacions que en cada cas estableix la legislació vigent.   
Article cinqué.   
Els Consellers podran redistribuir els crèdits entre les diferents partides que hagen estat obertes per facilitar el control i la comptabilització interna per les Conselleries o els organismes dependents d'elles, d'un mateix concepte pressupostari, amb la notificació prèvia al Conseller d'Economia i Hisenda, al qual li correspon d'aprovar-lo quan es tracta de concepts relatius a personal.   
Article sisé.   
Tot avantprojecte de llei o projecte de disposició administrativa, l?apliació dels quals puga comportar un increment de despesa en l'exercici de 1983, o de qualsevol exercici posterior, ha d'incloure una memòria econòmica en la qual es pose en relleu les repercusions derivades de l'execució.   
Igualment, tota proposició o esmena de Llei, que supose augment dels crèdits o disminució dels ingressos pressupostaris, necessitarà la conformitat del Consell per a la tramitació.   
Dels crédits de personal  
Article seté.   
1. Les retribucions bàsiques i complementàries dels funcionaris i del personal administratiu o laboral cedit, adscrit o traspassat des de l'Administració Central, s'incrementaran en la mateixa quantia i conceptes que els funcionaris de carrera, personal administratiu o laboral de l'Administració Central, i d'acord amb els extrems previstos a la legislació estatal sobre la matèria, de Pressupostos Generals de l'Estat per a l'exercici de 1983.   
2. Les retribucions integres del personal laboral i del contractat administratiu de col·laboració temporal, que presta serveis en els diferents centres directius de la Generalitat Valenciana, s'incrementaran en un 11?5% respecte de les de l'exercici anterior, d'acord amb el Conveni Col·lectiu subscrit.   
3. Per tal de poder pactar nous Convenis Col·lectius, revisions salarials en convenis de vigència superior a un any, o l'adhesió o extensió, en tot o en part, a altres convenis ja existents i que afecten exclusivament el personal laboral al servei de la Generalitat, no contemplat en l'apartat dos, caldrà que la Conselleria corresponent remeta a informe de la Conselleria d'Hisenda, amb caràcter previ a la signatura de les parts negociadores, el projecte de pacte respectiu, que haurà d'anar acompanyat de la quantificació xifrada de la massa salarial de l'any 1982, en termes d'homogeneïtat, i la valoració de tots els aspectes econòmics contemplats en l'esmentat projecte.   
L'informe, que serà lliurat en el termini màxim de quinze dies a comptar des de la data de recepció del projecte de pacte, versarà únicament sobre aquells extrems dels quals deriven conseqüències en matèria de despesa pública, especialment pel que fa a la determinació de la massa salarial corresponent i al control de creixement.   
Per als supòsits previstos al paràgraf anterior, s'assenyala com a criteri a tenir en compte per la representació de la Generalitat en la negociació, un increment màxim del 12% de la massa salarial de 1982, incloent-hi els creixements de tots els conceptes, inclosos els que puguen produir-se per antiguitat.   
Podran proposar-se en la negociació increments de retribucions addicionalment al percentatge del 12% de creixement de la massa salarial, per al supòsit de col·lectius de personal laboral que parteixen d'una situació especialment desafavorida. Aquesta proposta, degudament justificada i valorada, serà tramesa, amb el projecte de pacte i de la documentació a què fa referència el número 1 anterior, a l'informe previst en l'esmentat número.   
4. Les retribucions d'alts càrrecs de la Generalitat Valenciana, dins dels criteris d'austeritat que presideixen la gestió i tenint en compte les establertes per a alts càrrecs de l'Administració de l'Estat, es determinen d'acord amb l'equiparació següent:   
President de la Generalitat, amb la de Ministre; Consellers, com la de Subsecretari; Subsecretari, com la de Director General; Director General i Secretaris Generals Tècnics, com la de Subdirector General; President de les Corts com la de Secretari d'Estat; Vice-president de la Mesa com la de Director General i Secretaris de la Mesa com la de Subdirector General.   
Dels crédits d'inversions  
Article vuité.   
El Consell, a proposta de les Conselleries interessades, i d'acord amb la Llei de Bases de Contracte de l'Estat, de 8 d'abril de 1965, podrà autoritzar la contractació directa de tots aquells projectes d'obres que s'inicien durant l'exercici de mil nou-cents vuitanta-tres, amb càrrec als pressupostos de la Conselleria corresponent i els seus Organismes Autònoms, qualsevol que siga l'origen dels fons i el pressupost dels quals siga inferior a cinquanta milions de pessetes. Trimestralment, el Consell enviarà a la Comissió d'Economia, Pressupostos i Hisenda de les Corts Valencianes, una relació d'expedients tramitats en ús de l'autorització expressada.   
Article nové.   
El Consell informarà trimestralment en Comissió d'Economia, Pressupostos i Hisenda de les Corts Valencianes, del grau d'execució dels projectes d'inversió inclosos al Fons de Compensació Interterritorial, tant si són competència de l'Administració Autonòmica com si ho són d'altres administracions públiques, dins l'àmbit territorial de la Comunitat Valenciana.   
De les operacions financeres  
Article deu.   
1. S'autoritza el Consell perquè emeta Deute Públic o concerte operacions de crèdit fins un import de cins mil milions de pessetes, destinades a finançar operacions de capital, en els termes previstos per l'article cinquanta-sis de l'Estatut i el catorze de la Llei Orgànica de Finançament de les Comunitats Autònomes.   
2. En el supòsit que el Consell fes ús d'aquesta facultat i emetés Deute Públic o concertés Operacions de Crédit, els ingressos obtinguts seran destinats prioritàriament a finançar, entre altres, les inversions següents:   
1. Programa de reconversió industrial per a la Comunitat Valenciana per fer front a la reconversió siderúrgica, de la joguina, de la fusta i del moble, de la construcció naval, promoció de la indústria ceràmica, etc.; i aquelles que en el futur li encomanés les Corts Valencianes. Amb aquesta finalitat el Consell podrà crear una Societat per a la Promoció Industrial de la Comunitat Valenciana.   
2. Un programa d'inversions per al Pla de reconstrucció de les zones afectades per la riuada.   
3. Un programa d'inversions per a afloració d'aquífers i lluita contra la salinització.   
4. Un programa de repoblació forestal.   
Article onze.   
1. Durant l'exercici de 1983, la Generalitat Valenciana podrà avalar les opracions de crèdit que les entitats creditícies concedesquen a organismes autònoms, corporacions locals i institucions sense finalitats lucratives. També podrà prestar un segon aval sobre les empreses que, avalades per les societats de garantia recíproca, siguen socis partíceps d'aquestes. L'import total dels avals prestats no podrà ultrapassar durant aquest exercici la garantia de mil milions de pessetes per al primer aval, i de cinc-cents per al segon.   
2. El Consell regularà les característiques de la concesió d'aquests, fent necessàriament referència al tipus d'operació que es vol avalar, de classe d'empresa i el percentatge que cada una podrà obtenir com a aval de la quantia global determinada per la Generalitat amb aquesta finalitat.   
L'autorització correspon al Consell, a proposta del Conseller d'Economia i Hisenda, i l'execució a aquests o a l'autoritat en la qual delegue expressament.   
Normes tributàries  
Article dotze.   
Per a l'exercici de 1983, s'elevarà el tipus de quantia fixa de les taxes i de les exaccions parafiscals fins un import igual al que resulte d'aplicar els coeficients assenyalats en la Llei de Pressupostos Generals de l'Estat per als esmentats tributs.   
DISPOSICIONS ADDICIONALS  
Primera.   
La concessió de les subvencions corrents innominades o genèriques contingudes als crèdits pressupostaris del Capítol IV del Pressupost de la Generalitat, s'ha de fer mitjançant disposició reglamentària. Quan la concessió necessite convocatòria prèvia, aquesta haurà de ser acordada a través de decret, en què caldrà fer constar les característiques i condicions d'aquesta.   
Segona.   
Es determina la plantilla de la Generalitat Valenciana en el nombre de places que estiguen dotades en el Pressupost de 1983, sense perjudici de la concreció de la plantilla orgànica de la Generalitat, per una Llei que determinarà el termini d'adaptació de la plantilla pressupostària a l'orgànica, així com els mecanismes a utilitzar per a l'ajustament entre ambdues durant l'exercici de 1983.   
DISPOSICIONS TRANSITORIES  
Unica.   
Fins que no s'haja promulgat la Llei de la Hisenda Pública de la Generalitat Valenciana, s'aplicaran, per a l'exercici de 1983, la Llei General Pressupostària 11/1977, el text articulat de la Llei de Bases de Contractes de l'Estat, de 8 d'abril de 1965, la Llei General Tributària, de 28 de desembre de 1982, i els seus Reglaments, així com el Reglament General de Recaptació, d'1 de novembre de 1969, i les modificacions posteriors.   
DISPOSICIONS FINALS  
Primera.   
1. S'autoritza a la Conselleria d'Economia i Hisenda perquè efectue, en les Seccions del Pressupost de Despeses de la Generalitat Valenciana, les adaptacions tècniques necessàries a conseqüència de reorganitzacions administratives, a fi de crear les Seccions, Serveis, Conceptes pressupostaris que siguen necessaris, i autoritzar les transferències de crèdits corresponents.   
2. Les despeses autoritzades amb càrrec als crèdits del Pressupost de pròrroga s'imputaran als crèdits autoritzat per aquesta Llei. Si l'esmentat Pressupost no hi inclogués el mateix concepte que el Pressupost per a mil noucents vuitanta-tres, la Conselleria d'Economia i Hisenda determinarà el concepte pressupostari al qual ha d'imputar-se la despesa autoritzada.   
Segona.   
D'acord amb el que disposa l'apartat 3) de l?article 47 de la Llei Orgànica 5/1982, d?1 de juliol, s'uniran al pressupost de la Generalitat per a l'exercici de 1983 els pressupostos aprovats per les Diputacions Provincials d'Alacant, Castelló i València, per al mateix any.   
Tercera.   
Aquesta llei entrarà en vigor el mateix dia de la publicació al Diari Oficial de la Generalitat Valenciana.   
Per tant, ordene que tots el ciutadans, tribunals, autoritats, i poders públics als quals pertoque, observen i facen complir aquesta Llei.   
València, 28 de juliol de 1983.   
El President de la Generalitat,  
JOAN LERMA I BLASCO  
Veure imatge


Còpia Permalink ELI